Նարնջագույն հայկական տուֆով ու հայկական ճարտարապետական մոտիվներով վեր խոյացած Կիրիլյան այբուբենի երկու մետրանոց քարե տառերը զարդարում են «Կիրիլիցայի բակի» տարածքը: Քարե այբուբենի ստեղծման համար աշխատել են 12 հայ վարպետներ՝ քանդակագործ Ռուբեն Նալբանդյանի ղեկավարությամբ: Համալիրի մի եզրին վեր է խոյանում 12 մետրանոց խաչը, որից կախված է հին բուլղարական վարդազարդով գերբը՝ շրջանակված Պլիսկա անունով և Ասպարուխի՝ «Այստեղ լինելու է Բուլղարիան» ուխտով: Այստեղ են նաև Կիրիլլի ու Մեֆոդիոյի, ցար Բորիս I-ի սպիտակաքար հուշարձանները: Իսկ բակի խորհրդանշական սահմանը մեկուսի մատուռն է, որի մուտքի մոտ տեղակայված է կիրիլիցայի պատմությունը պատմող թանգարանը: Բարեգործը չի մոռացել քարի մեջ զետեղել նաև Բուլղարիայի պատմությունը, ինչի համար միջնադարյան ոճով ստեղծվել է «Կիրիլիցայի ամրոցը»: